

**ข้อบัญญัติองค์การบริหารส่วนตำบลโนนแดง**

**เรื่อง การควบคุมแหล่งเพาะพันธุ์ยุงลาย พ.ศ. ๒๕๖๖**

**องค์การบริหารส่วนตำบลโนนแดง**

**ตำบลโนนแดง อำเภอโนนแดง จังหวัดนครราชสีมา**

**บันทึกหลักการและเหตุผลประกอบ**

**ข้อบัญญัติองค์การบริหารส่วนตำบลโนนแดง**

**เรื่อง การควบคุมแหล่งเพาะพันธุ์ยุงลาย พ.ศ. ๒๕๖๖**

**หลักการ**

 เพื่อให้มีข้อบัญญัติองค์การบริหารส่วนตำบล ว่าด้วยการควบคุมแหล่งเพาะพันธุ์ยุงลาย
เพื่อป้องกันโรคไข้เลือดออก โรคซิกา และโรคชิกุนคุนยา พ.ศ. ๒๕๖๖

**เหตุผล**

ด้วยปัจจุบันมีโรคติดต่อที่สามารถป้องกันได้ เช่น ไข้เลือดออก โรคซิกา และโรคชิกุนคุนยา
จากการเฝ้าระวังทางสถิติสถานการณ์ในปัจจุบัน พื้นที่ตำบลโนนแดงมีแนวโน้มการเกิดโรคสูง ประชาชนเสี่ยง
ต่อการเจ็บป่วยและอาจเกิดการแพร่ระบาดได้ โรคดังกล่าวมียุงลายเป็นพาหะ องค์การบริหารส่วนตำบล
โนนแดงเล็งเห็นความจําเป็นที่ต้องควบคุมแหล่งเพาะพันธุ์ของยุงลาย อันได้แก่ ขยะมูลฝอยที่มีสภาพขังน้ำได้
เช่น เศษกระป๋อง กะลามะพร้าว ยางรถยนต์ และเศษภาชนะอื่น ๆ เป็นต้น รวมทั้งแหล่งน้ำ ที่อาบนน้ำ
ตุ่มน้ำ โอ่งน้ำ แจกัน กระถางต้นไม้ และภาชนะรองรับน้ำอื่น ๆ ในอาคารหรือบริเวณบ้านเรือน ซึ่งหากไม่
มีการดูแลเปลี่ยนน้ำเป็นประจำทุก ๗ วัน หรือใส่สารเคมีก็จะเป็นแหล่งเพาะพันธุ์ของยุงลายได้ ดังนั้น
เพื่อเป็นการป้องกันปัญหาดังกล่าว จึงเป็นการสมควรแก้ไขปรับปรุงข้อบัญญัตินี้ให้มีความเหมาะสม
สอดคล้องกับสภาวการณ์ในปัจจุบันสามารถใช้บังคับในเขตพื้นที่องค์การบริหารส่วนตำบลโนนแดงต่อไป

**ข้อบัญญัติองค์การบริหารส่วนตำบลโนนแดง**

**เรื่อง การควบคุมแหล่งเพาะพันธุ์ ยุงลายเพื่อป้องกันโรคไข้เลือดออก พ.ศ. ๒๕๖๖**

โดยที่เป็นการสมควรตราข้อบัญญัติองค์การบริหารส่วนตำบลโนนแดงว่าด้วยการควบคุมแหล่งเพาะพันธุ์ยุงลายเพื่อป้องกันโรคไข้เลือดออก

อาศัยอำนาจตามความในมาตรา ๖๗ ( ๓) แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๒๐ แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลโนนแดง โดยความเห็นชอบของสภาองค์การบริหารส่วนตำบลโนนแดงและนายอำเภอโนนแดง จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า “ ข้อบัญญัติองค์การบริหารส่วนตำบลโนนแดง เรื่อง การควบคุมแหล่งเพาะพันธุ์ ยุงลายเพื่อป้องกันโรคไข้เลือดออก พ.ศ. ๒๕๖๖”

ข้อ ๒ ข้อบัญญัตินี้ให้ใช้ บังคับในเขตองค์การบริหารส่วนตำบลโนนแดงนับแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาข้อบัญญัติ ประกาศ ระเบียบและคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัติ นี้ให้ใช้ข้อบัญญัตินี้แทน

ข้อ ๔ ในข้อบัญญัตินี้

“ มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่นและหมายความรวมถึงมูลฝอย ติดเชื้อ มูลฝอยที่เป็นพิษหรืออันตรายจากชุมชน

“อาคาร” หมายความว่า ตึก บ้าน เรือน โรง ร้าน แพ คลังสินค้า สำนักงาน หรือสิ่งที่สร้างขึ้นอย่างอื่น ซึ่งบุคคลอาจเข้าอยู่หรือเข้าใช้สอยได้

“ ที่หรือทางสาธารณะ” หมายความว่า สถานที่หรือทางซึ่งมิใช่เป็นของเอกชนและประชาชนสามารถ ใช้ประโยชน์หรือใช้ สัญจรได้

“แหล่งเพาะพันธุ์ยุงลาย” หมายความว่า สภาวะที่มีน้ำขังได้ในระยะเวลาที่เกินกว่าเจ็ดวัน ซึ่งยุงลายสามารถวางไข่และพัฒนาเป็นลูกน้ำได้

“เจ้าพนักงานท้องถิ่น” หมายความว่า นายกองค์การบริหารส่วนตำบลโนนแดง

 / “เจ้าพนักงาน...

 -๒-

“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ. ๒๕๓๕

ข้อ ๕ ห้ามมิให้ผู้ใดทิ้งหรือทำให้มีขึ้นซึ่งมูลฝอยที่อาจเป็นแหล่งเพาะพันธุ์ ยุงลาย อาทิ กระป๋อง กะลา ยางรถยนต์ หรือมูลฝอยอื่น ๆ ที่ขังน้ำได้ในที่หรือทางสาธารณะ เว้นแต่ในที่หรือในถังรองรับมูลฝอยที่องค์การบริหาร ส่วนตำบลโนนแดงจัดไว้ให้

ข้อ ๖ เจ้าของหรือผู้ครอบครองอาคารหรือเคหสถานต้องเก็บกวาดและดูแลมิให้ มี มูลฝอย ที่อาจเป็นแหล่งเพาะพันธุ์ ยุงลาย อาทิ กระป๋อง กะลา ยางรถยนต์ หรือมูลฝอยอื่น ๆ ที่ขังน้ำได้ในบริเวณอาคารหรือเคหสถาน รวมทั้งบริเวณรอบๆ ทั้งนี้ โดยเก็บลงถังมูลฝอยที่มีฝาปิดหรือวิธีการอื่นใดที่เจ้าพนักงานสาธารณสุขแนะนำ

ในกรณีที่องค์การบริหารส่วนตำบลโนนแดงให้บริการเก็บขนมูลฝอยเพื่อนําไปกำจัด เจ้าของอาคารหรือเคหสถานมีหน้าที่เสียค่าธรรมเนียมตามข้อบัญญัติว่าด้วยการจัดการมูลฝอยด้วย

 ข้อ ๗ เจ้าของหรือผู้ครอบครอง อาคาร เคหสถาน หรือสถานที่ใด ๆ ที่มีแหล่งน้ำที่อาจเป็น แหล่งเพาะพันธุ์ยุงลายจะต้องดูแลมิให้เป็นแหล่งเพาะพันธุ์ยุงลาย

ข้อ ๘ เจ้าของหรือผู้ครอบครอง อาคาร เคหสถาน ต้องดูแลทำความสะอาดและเปลี่ยนน้ำในแจกัน ถ้วยรองขาตู้ กับข้าว ภาชนะอื่นๆ ที่มีน้ำขัง อย่างน้อยทุกเจ็ดวัน หรือใส่สารที่ ป้องกันการวางไข่ของยุงได้ และจัดให้มีฝาปิดตุ่มน้ำที่มีอยู่ในอาคารและเคหสถาน รวมทั้งข้อปฏิบัติอื่นๆ ที่องค์การบริหารส่วนตำบลโนนแดง ประกาศกำหนด

ข้อ ๙ ในกรณีที่องค์การบริหารส่วนตำบลโนนแดงได้จัดเจ้าหน้าที่ไปทำการกําจัดยุงในอาคาร หรือเคหสถาน หรือสถานที่ใดๆ เจ้าของหรือผู้ครอบครองอาคาร เคหสถาน หรือสถานที่นั้นจะต้องให้ความร่วมมือและอํานวยความสะดวกตามสมควร

ข้อ ๑๐ ผู้ใดฝ่าฝืนข้อ ๕ และข้อ ๖ ต้องระวางโทษตามมาตรา ๗๓ วรรคสอง แห่งพระราชบัญญัติการ สาธารณสุข พ.ศ. ๒๕๓๕

ข้อ ๑๑ ผู้ใดฝ่าฝืนข้อ ๗ ข้อ ๘ และข้อ ๙ ต้องระวางโทษปรับไม่เกินหนึ่งพันบาท

ข้อ ๑๒ ให้นายกองค์การบริหารส่วนตำบลโนนแดงรักษาการให้เป็นไปตามข้อบัญญัตินี้ และให้มีอำนาจ ออกระเบียบ ประกาศ หรือคำสั่ง เพื่อปฏิบัติการให้เป็นไปตามข้อบัญญัติ นี้

ประกาศ ณ วันที่ ....๑๓....เดือน...กันยายน....พ.ศ. ...๒๕๖๖....

ลงชื่อ ..........................................................

(นายถวัลย์ ฉัตรแข็งขัน)

นายกองค์การบริหารส่วนตำบลโนนแดง

 /เห็นชอบ...

 -๓-

**เห็นชอบ**

ลงชื่อ........................................................

(นางสาวลักขณา สีหะมาตร)

 นายอำเภอโนนแดง